ಅಪ್ಪುಗೆ ಇಷ್ಟವಾದ ಆ ಹಾಡಿನಲ್ಲಿ ಅಂಥದ್ದೇನಿದೆ? ಶಿವಣ್ಣನಿಗೂ ಈ ಹಾಡು ಯಾಕೆ ಇಷ್ಟ? ಸ್ಯಾಂಡಲ್ವುಡ್ ಪವರ್ ಸ್ಟಾರ್ ಪುನೀತ್ ರಾಜ್ಕುಮಾರ್ ಚಿರ ನಿದ್ರೆಗೆ ಜಾರಿ ತಿಂಗಳುಗಳೇ ಕಳೆದರೂ, ಅಪ್ಪು ನೆನಪು ಮಾತ್ರ ದಿನೇ ದಿನೇ ಕಾಡುತ್ತಲೇ ಇದೆ. ನಿನ್ನೆಯಷ್ಟೇ ತಾನೇ ಅಪ್ಪು ನಟನೆಯ ಕೊನೆ ಸಿನಿಮಾ ಜೇಮ್ಸ್ ಸಿನಿಮಾದ ಒಂದು ಪವರ್ ಪುಲ್ ಪೋಸ್ಟರ್ ರಿಲೀಸ್ ಆಗಿದ್ದು, ಅಭಿಮಾನಿಗಳಿಗೆ ಇನ್ನಿಲ್ಲದ ಖುಷಿ ನೀಡಿದೆ.ಅಪ್ಪು ಪೋಸ್ಟರ್ಗಳನ್ನು ತಮ್ಮ ಮೊಬೈಲ್ನಲ್ಲಿ ಹಾಕಿಕೊಂಡು ಅಭಿಮಾನಿಗಳು ಸಂಭ್ರಮಿಸುತ್ತಿದ್ದಾರೆ. ಅಪ್ಪು ಬಗ್ಗೆ ಏನಾದರೊಂದು ವಿಷಯ ಬರುತ್ತಲೇ ಇರುತ್ತದೆ. ಅಪ್ಪುಗೆ ಸಂಗೀತ ಎಂದರೆ ಪಂಚಪ್ರಾಣ. ಹಾಡು ಹೇಳುವುದು, ಹಾಡು ಕೇಳುವುದು ಅಂದ್ರೆ ಅಪ್ಪುಗೆ ಇನ್ನಿಲ್ಲದ ಪ್ರೀತಿ. ತಮ್ಮ ಸಿನಿಮಾಗಳಿಗೂ ಸೇರಿದಂತೆ, ಬೇರೆಯವರ ಸಿನಿಮಾಗಳಲ್ಲಿಯೂ ಅಪ್ಪು ತಮ್ಮ ಕಂಠದಾನ ಮಾಡಿದ್ದಾರೆ. ಅಪ್ಪುಗೆ ಹಾಡುಗಳೆಂದರೆ ತುಂಬಾ ಇಷ್ಟ.ಯಾವುದೇ ಭಾಷೆಯ ಹಾಡಿರಲಿ ಒಂದು ಭಾರೀ ಇಷ್ಟ. ಆದರೆ ಅದನ್ನು ಪದೇ ಪದೆ ಕೇಳುತ್ತಿದ್ದರು ಮತ್ತು ಹೇಳುತ್ತಿದ್ದರು ಅಪ್ಪು. ಅದೇ ರೀತಿ ಅಪ್ಪುಗೆ ಎವರ್ ಗ್ರೀನ್ ಗೀತೆಗಳಲ್ಲಿ ಒಂದಾದ ಮೇ ಶಾಯರ್ ತೋ ನಹಿ ಹಾಡು ಅಪ್ಪುಗೆ ತುಂಬಾ ಇಷ್ಟವಾದ ಹಾಡು. ಈ ಹಾಡನ್ನು ಅಪ್ಪು ಕಂಠದಿಂದ ಕೆಲವು ಸಂದರ್ಭದಲ್ಲಿ ಅವರ ಅಭಿಮಾನಿಗಳು ಕೇಳಿದ್ದಾರೆ. ಹಾಗಾದರೆ ಈ ಹಾಡಿನ ವಿಶೇಷತೆ ಏನು ಮತ್ತು ಈ ಹಾಡನ್ನು ಅಪ್ಪು ಯಾಕೆ ಅಷ್ಟು ಇಷ್ಟ ಪಡುತ್ತಿದ್ದರು ಎಂದು ಹೇಳ್ತೀವಿ ಕೇಳಿ. ಬಾಬಿ ಅನ್ನೂ ಹಿಂದಿ ಸಿನಿಮಾ 1973 ರಲ್ಲಿ ರಿಲೀಸ್ ಆಗಿತ್ತು. ಈ ಸಿನಿಮಾದಲ್ಲಿ ರಷಿ ಕಪೂರ್ ಮತ್ತು ಡಿಂಪಲ್ ಕಪಾಡಿಯಾ ನಟಿಸಿದ್ದರು. ಬಾಬಿ ಸಿನಿಮಾದ ಒಂದು ಪಾರ್ಟಿಯಲ್ಲಿ ರಿಷಿ ಕಪೂರ್, ಡಿಂಪಲ್ ಕಪಾಡಿಯಾ ಕುರಿತು ಈ ಹಾಡನ್ನು ಹಾಡುತ್ತಾರೆ. ಈ ಹಾಡಿಗೆ ಲಕ್ಷ್ಮೀಕಾಂತ್ ಪ್ಯಾರೇಲಾಲ್ ಸಂಗೀತ ನಿರ್ದೇಶನ ಮಾಡಿದ್ದು,ಆನಂದ್ ಭಕ್ಷಿ ಸಾಹಿತ್ಯ, ಶೈಲೇಂದ್ರ ಸಿಂಗ್ ಕಂಠಸಿರಿ ಇರುವ ಈ ಹಾಡು ಅಂದಿನ ಮತ್ತು ಇಂದಿನ ಯುವ ಪ್ರೇಮಿಗಳಿಗೆ ಎವರ್ಗ್ರೀನ್ ಲವ್ ಸಾಂಗ್ ಆಗಿದೆ. ಈ ಹಾಡನಲ್ಲಿ ಪ್ರೀತಿ ಪ್ರೇಮದ ಬಗ್ಗೆ ತುಂಬಾ ಸುಂದರವಾಗಿ ಹಾಡಿ ಹೊಗಳಿದ್ದಾರೆ. ರಷಿ ಕಪೂರ್ ನಟನೆ ಮತ್ತು ಡಿಂಪಲ್ಕಪಾಡಿಯಾ ಅವರ ಭಾವನೆ, ಹಾಡಿಗೆ ಮತ್ತಷ್ಟು ಮೆರುಗು ನೀಡಿತ್ತು. ಈ ಹಾಡು ಎಂದರೆ ಅಪ್ಪುಗೆ ಎಲ್ಲಿಲ್ಲದ ಪ್ರೀತಿ. ಸಮಯ ಸಿಕ್ಕಾಗ ಅಪ್ಪು ತಮ್ಮ ಆಪ್ತರೊಂದಿಗೆ ಕರೋಕೆ ಹಾಡಿದಾಗ ಇದೇ ಹಾಡನ್ನು ಹೇಳುತ್ತಲೇ ಇದ್ದರು. ಶಿವಣ್ಣನಿಗೂ ಕೂಡ ಈ ಹಾಡು ಇಷ್ಟವಾದ್ದರಿಂದ ಅಪ್ಪುಗೆ ಪದೇ ಪದೇ ಹೇಳುವಂತೆ ಕೇಳುತ್ತಿದ್ದರು. ವಿಪರ್ಯಾಸ ಎಂದರೆ ಅಪ್ಪು ನಿಧನರಾದಾಗ ಚಿತ್ರರಂಗ ನೀಡಿದ ಸಂತಾಪ ಕಾರ್ಯಕ್ರಮದಲ್ಲಿ ಶಿವಣ್ಣ ಇದೇ ಹಾಡನ್ನು ಹಾಡಿ ಅಪ್ಪುಗೆ ಸಂತಾಪ ಸೂಚಿಸಿದ್ದರು. ಈ ಹಾಡನ್ನು ನೀವು ಕೇಳಬೇಕಂದರೆ ಯೂಟ್ಯೂಬ್ನಲ್ಲಿ ಹೋಗಿ ಕೇಳಿದರೆ ನಿಮಗೂ ಅರ್ಥವಾಗುತ್ತದೆ ಅಪ್ಪುಗೆ ಯಾಕೆ ಇಷ್ಟ ಈ ಹಾಡು ಅಂತ. ಸದ್ಯ ಸ್ಯಾಂಡಲ್ವುಡ್ನಲ್ಲಿ ಜೇಮ್ಸ್ ಸಿನಿಮಾದ್ದೇ ಕನವರಿಕೆ. ಜೇಮ್ಸ್ ಸಿನಿಮಾವನ್ನು ಅಪ್ಪು ಹುಟ್ಟ ಹಬ್ಬ ದಿನವಾದ ಮಾರ್ಚ್ 17ನೇ ತಾರೀಖು ರಿಲೀಸ್ ಮಾಡಲಾಗುತ್ತದೆ ಎಂದು ಹೇಳಲಾಗುತ್ತಿದೆಯಾದರೂ, ಚಿತ್ರತಂಡ ಅಧಿಕೃತ ಮಾಹಿತಿ ನೀಡಬೇಕಿದೆ.